CELEX: C2005/217/100
Language: el
Date: 2005-09-03 00:00:00
Title: Υπόθεση T-233/05: Προσφυγή της Nomura Principal Investment Plc και της Nomura International Plc κατά της Επιτροπής των Ευρωπαϊκών Κοινοτήτων που ασκήθηκε στις 23 Ιουνίου 2005

3.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/46
            
         Προσφυγή της Nomura Principal Investment Plc και της Nomura International Plc κατά της Επιτροπής των Ευρωπαϊκών Κοινοτήτων που ασκήθηκε στις 23 Ιουνίου 2005
   (Υπόθεση T-233/05)
   (2005/C 217/100)
   Γλώσσα διαδικασίας: η αγγλική
   Η Nomura Principal Investment Plc και η Nomura International Plc, με έδρα το Λονδίνο (Ηνωμένο Βασίλειο), εκπροσωπούμενες από τους C.-D. Ehlermann, F. Louis, A. Vallery και G. Axel Gutermuth, δικηγόρους, άσκησαν στις 23 Ιουνίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την απόφαση D(2005) 3507 της Επιτροπής, της 13ης Απριλίου 2005, στο σύνολό της·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή, με την προσβαλλομένη απόφαση, επιβεβαίωσε την άρνησή της να επιτρέψει στις προσφεύγουσες την πρόσβαση σε αντίγραφο του μη απορρήτου κειμένου όλων των εγγράφων που συνελέγησαν κατά τη διαδικασία και τις έρευνες που κατέληξαν στην έκδοση της αποφάσεως της Επιτροπής της 14ης Ιουλίου 2004, στην υπόθεση κρατικής ενισχύσεως αριθ. CZ 46/2003 — Czech Republic — Investicní a postovní banka, a.s. (IPB)/Ceskoslovenská obchodní banka, a.s. (CSOB).
   Οι προσφεύγουσες ισχυρίζονται ότι η Επιτροπή κακώς εφάρμοσε την εξαίρεση του άρθρου 4, παράγραφος 2, τρίτη περίπτωση, του κανονισμού 1049/2001 (1) σε όλα τα εν λόγω έγγραφα και ότι η Επιτροπή, μεταξύ άλλων, παρέλειψε να προβεί σε κατ' ιδίαν εκτίμηση του περιεχομένου των εγγράφων.
   Όσον αφορά τα προερχόμενα από τις Τσεχικές αρχές έγγραφα και τα εσωτερικά έγγραφα της Επιτροπής, οι προσφεύγουσες ισχυρίζονται ότι η Επιτροπή εφάρμοσε εσφαλμένως τις εξαιρέσεις του άρθρου 4, παράγραφος 3, δεύτερο εδάφιο, και του άρθρου 4, παράγραφος 5, του κανονισμού.
   Οι προσφεύγουσες ισχυρίζονται περαιτέρω ότι η Επιτροπή έσφαλε αρνούμενη να επιτρέψει τη μερική πρόσβαση στα ζητηθέντα έγγραφα βάσει του άρθρου 4, παράγραφος 6, του κανονισμού και ότι η Επιτροπή παρέλειψε να παράσχει επαρκή αιτιολογία, σύμφωνα με το άρθρο 253 ΕΚ.
   Τέλος, οι προσφεύγουσες φρονούν ότι οι εξαιρέσεις του άρθρου 4, παράγραφος 2, τρίτη περίπτωση, και του άρθρου 4, παράγραφος 3, δεύτερο εδάφιο, του κανονισμού δεν πρέπει να εφαρμοσθούν και ότι πρέπει να επιτραπεί η πρόσβαση στα έγγραφα χάριν του υπέρτερου δημοσίου συμφέροντος για την προστασία της ακεραιότητας της πολιτικής της Κοινότητας περί κρατικών ενισχύσεων και της πολιτικής της Κοινότητας περί διευρύνσεως.
   
      (1)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001 L 145, σ. 43).